text: IC4-tog er tilbage i Esbjerg
  29 marts 2017 kl. 05.09
  Efter mere end tre ugers fravær på grund af tekniske problemer kører der fra onsdag morgen atter IC-4-tog på strækningen mellem Esbjerg og Aarhus.
  Mellem Aarhus, Fredericia og Esbjerg kører regionaltogene igen fra i dag, ligesom de særlige pendlerlyn på morgenafgange mellem Aarhus, Odense og København også vil køre igen fra i dag.
  Alle IC4-tog har siden tirsdag den 7. marts været taget midlertidigt ud af passagerdrift på grund af en hændelse, hvor en hydraulikpumpe på et IC4-tog gik løs. Mandag begyndte de første IC4-tog igen at køre mellem Aarhus og Fredericia.
  Mellem Fredercia og Odense er IC4-togene  fortsat erstattet af Togbusser til og med søndag den 2. april.
  
  